የኦሮሞ አርቲስቶች ለሀገር መከላከያ ሰራዊት ደም ለገሱ
በኃይሉ አበራአዲስ አበባ:- የኦሮሞ አርቲስቶች ማህበራት አባላት ከኦሮሚያ ባህልና ቱሪዝም ቢሮ፣ ከኦሮሞ የባህል ማዕከል እና ከኦሮሞ ጤና ቢሮ ጋር በመተባበር ለአገር መከላከያ ሰራዊት የደም ልገሳ አድርገዋል። በኦሮሞ ባህል ማዕከል በተካሄደው የደም ልገሳ መርሃ ግብርም ተዋንያን፣ የድምጻውያን፣ ሰዓሊያን፣ የኦሮሚያ ፊልምና ትያትር ማህበር፣ ደራሲያን ማህበር፣ የመድረክ አቀናባሪዎችን ጨምሮ ስድስት የኦሮሞ አርቲስቶች ማህበራት አባላት ተሳትፈዋል።ከተሳታፊዎቹ መካከል የሬድዮ ፋና ጋዜጠኛና  አርቲስት ዳዲ ቱፋ በተለይ ለአዲስ ዘመን ጋዜጣ እንደገለጹት፤ የደም ልገሳው ዳር ድንበሩን እየጠበቀ ሕይወቱን የሚሰዋውን ለመከላከያ ሰራዊት ያላቸውን አጋርነት ለመግለጽ በማሰብ የተካሄደ ነው። ምክንያቱም ሰራዊቱ ለሀገር አንድነትና ለሉዓላዊነት ድንበር ላይ አጥንቱን እየከሰከሰ ሕይወቱን እያጣ የሚገኘው ዜጎች በሰላም እንዲኖሩ፤ ሀገርም ዳር ድንበሯ ተጠብቆ ሉዓላዊነቷ ተከብሮ እንድትኖር ነው። ይህ ሳያንሰው አብሮት የበላውና ሲጠብቀው የኖረው አካል ከኋላው ሲያጠቃው እንኳን ለሕይወቱ ሳይሳሳ የአገር አለኝታነቱን አሳይቷል። በዚህ መልኩ ለሚገለጸው የመከላከያ ሰራዊት ደግሞ  አርቲስቱ ማድረግ ከሚችለው ትንሿን የደም ልገሳ ማድረጉ ለመከላከያ ሰራዊቱ ያለውን አጋርነት ለመግለጽ በማሰብ ነው። በዚህ ረገድ ከዚህ በፊትም በኦሮሞ አርቲስቶች ደረጃ በመገናኘት የደረሰው ጉዳት ላይ ተወያይተው የጋራ አቋም የያዙ ሲሆን፤ በሀገር መከላከያ ሰራዊት ላይ ያልታሰበ ጥቃት ያደረሱ የጁንታው አባላት በሰፊው ሕዝብ ትግል የመጣውን ለውጥ በመቃወም እኛ ያልገዛናት ሀገር መኖር የለባትም በማለት ሰራዊቱን ከጀርባ መውጋታቸውን አውግዘዋል። አርቲስቱ ማድረግ በሚችለው ነገር አጋርነቱን ለማሳየት በሚልም «ደሙን ለሰጠው የሀገር መከላከያ ሰራዊት ደም መለገስ» የሚል ውሳኔ በመተላለፉም ነው የደም ልገሳውን ያከናወኑት። ሌላው አስተያየት ሰጪ ድምጻዊ ታደሰ ፊጤ በበኩላቸው እንደሚሉት፤ አርቲስቶች ከዚህ በፊት በተለያየ መልኩ የበኩላቸውን አስተዋጽዖ ሲያደርጉ ቆይተዋል። አሁን በሀገር መከላከያ ሰራዊት የተፈጸመው ግፍ የሁሉንም ቤት የሚያንኳኳ ሀገራዊ ጉዳይ እንደመሆኑም፤ አርቲስቱ በዚህ መልኩ ደሙን መለገሱም፣ ሀገርን ከአጥፊው ኃይል የጥፋት ሴራ ለመታደግ ሕይወቱን እየገበረ፤ ደምና አጥንቱን እየከሰከሰ ላለው የሀገር መከላከያ ሰራዊት «ከኔ ምን ይጠበቃል» በሚል የበኩሉን ትንሽ አስተዋጽኦ ያደረገበት ነው። በቀጣይም በደም ልገሳው ሁሉም ኢትዮጵያዊ ቀጣይነት ባለው መልኩ ሊሳተፍበትና የአቅሙን አስተዋጽኦ ሊያደርግ ይገባል።አርቲስት ፈንድሼ ሙለታ በበኩላቸው፣ ደም መለገስ ብቻ ሳይሆን በጉልበት፣ በገንዘብም ሕይወትም እስከመስጠት ድረስ ከሀገር መከላከያ ጎን ለመሰለፍ አርቲስቱ ዝግጁ መሆናቸውን በመግለጽ፤ ከዚህም በተጨማሪ በየአካባቢው ሀገሪቷን እያወኩ የሚገኙ፣ በማህበራዊ ሚዲያዎች፣ በየመንግሥት መስሪያቤቶች ጭምር የጁንታው ተላላኪ በመሆን ሀገር ለመበታተን የሚንቀሳቀሱትን አደብ ማስገዛት እንደሚያስፈልግም ተናግረዋል። ከኦሮሚያ ፊልምና ትያትር ማህበር አባል አልማዝ ፈይሳ በበኩሏ፣ የደም ልገሳው የሀገር መከላከያ ሰራዊት ደማቸው ደማችን መሆኑን እና በሀሳብ ከመከላከያ ጎን መሆናቸውን ለማመላከት መሆኑን ገልጻለች። ሁሉም አርቲስቶች በአንድ ሀሳብ በመሆን ደም ለሰጠ ደም እንሰጣለን በሚል ዓላማ ከየአርቲስቶች ማህበራቱ የተሰባሰቡ መሆኑን በመጠቆምም፤ ሀገር ማለት ዜጎች እና ግዛቶቿ በመሆኑ ሁላችንም በጥላቻ ሳይሆን በፍቅር፣ በእኩልነት በመተሳሰብ በሰላም የሚኖርባትን ሀገር በማስቀጠል፤ ዛሬ ላይ የሚታየውንም ውዝግብ በፈጣሪ እርዳታ በመፍታት አገራዊ አንድነት ማስቀጠል ይገባናል ስትል መልዕክቷን አስተላልፋለች።አዲስ ዘመን ታህሳስ
2/2013